אלברט מוספיה

אלברט מוספיה (בסרבו-קרואטית: Albert Musafia; 28 בפברואר 1936, בלגרד ממלכת יוגוסלביה - 3 בספטמבר 2007, רעננה, ישראל) היה ניצב במשטרת ישראל.

ביוגרפיה

מוספיה נולד בבלגרד אשר בממלכת יוגוסלביה, למשפחה שמקורה בסקופיה וסרייבו. בתקופת השואה נמסר אלברט לדודתו שהייתה נשואה בנישואי תערובת לנוצרי. דודתו מילטה אותו מבלגרד והוא מצא מסתור במרתפו של מנזר. אמו נרצחה כאשר הייתה בחודש התשיעי להריונה. לאחר כינון מדינת ישראל, עלה לישראל בשלהי 1948 במסגרת עליית הנוער ביחד עם אביו, ניצול מחנה ההשמדה אושוויץ. את שירותו הצבאי החל בחטיבת הצנחנים ולאחר מכן עבר למשמר הגבול ולמשטרת ישראל.

שירותו בכוחות המשטרה החל בשנת 1956 במשמר הגבול. בין השאר הוא פיקד על בסיסי הדרכה של משמר הגבול ועל יחידות שפעלו ביהודה, שומרון וחבל עזה. בשנת 1976 מונה למפקד תחנת המשטרה בנמל התעופה בן-גוריון. בתחילת 1980 מונה למפקד מרחב יפו. לאחר מכן היה עוזר ראש אגף המבצעים במטה הארצי, ובנובמבר 1983 מונה לסגן מפקד משמר הגבול. בתפקידו זה היה חבר בוועדת החקירה שחקרה את אסון צור השני.

בהמשך היה מפקד המחוז הצפוני (1989–1993). לאחר פרישתו מונה על ידי השר לביטחון פנים משה שחל לנציב קבילות שוטרים וסוהרים (1995–1999).

בשנת 2007 נפטר, בגיל 71, לאחר תקופה ממושכת של מחלת אלצהיימר ומחלת הנפילה. מוספיה נטמן בבית הקברות הצבאי קריית שאול.

קישורים חיצוניים

הערות שוליים 

ניצבי משטרת ישראל
מפקדי מחוז הצפון במשטרת ישראל
עולים לאחר קום המדינה: 1948–1950
עולים בעליית הנוער
שוטרי משמר הגבול
ישראלים ילידי יוגוסלביה
ניצולי השואה
אישים הקבורים בבית הקברות הצבאי קריית שאול
ישראלים שנולדו ב-1936
ישראלים שנפטרו ב-2007